Կոռուպցիա կոչվածը աներես շան պես շնթռկել է մեր տան շեմին ու հեռանալու միտք չունի: «Թրանսփարենսի ինթերնեշնլ» կազմակերպության հրապարակած տվյալների համաձայն՝ Կոռուպցիայի ընկալման համաթիվը (ԿԸՀ) մեզանում գրեթե միշտ համահունչ է կոռումպացվածության բարձր սանդղակ ունեցող երկրների ցուցանիշին: Այդ աղյուսակում մեր «հարեւանները« աշխարհի ամենակոռումպացված երկրներն են՝ Մադագասկարը, Էրիթրեան, Նիգերիան եւ այլք: Քիչ է սփոփում այն հանգամանքը, որ թշնամի Ադրբեջանը մի քանի հորիզոնական վար է մեզնից: Այդ վիճակագրությունում ամենազավեշտալին այն է, որ դարասկզբի առաջին տասնամյակում, երբ կոռուպցիայի թեմայով մեծադղորդ խոսքեր շատ չէին հնչում եւ հակակոռուպցիոն ներդրումներն էլ բավականին պակաս էին, Հայաստանի ԿԸՀ-ն տատանվում էր 2,9-3 միավորի միջակայքում, այսինքն` վիճակն անհամեմատ բարվոք էր, քան վերջին 5-6 տարում: